Datasets:

Svngoku

/

kikongo-bible-asr

like 1

Yefte kwendaka kunwanisa bantu ya Amoni, ebuna Yehowa pesaka bo na maboko na yandi.

Yandi fwaka bo mingi kibeni yantika na Aroere nzila-nzila tii na Miniti—bambanza 20—mpi tii na Abele-keramimi. Na mutindu yina, bantu ya Amoni belaka na ntwala ya bana ya Izraele.

Nsuka-nsuka, Yefte kwisaka na nzo na yandi na Mispa, mpi tala! mwana na yandi ya nkento vandaka kubasika sambu na kukwisa kukutana ti yandi, mpi yandi vandaka kubula ngoma ya fioti mpi kukina! Yandi vandaka mwana mosi kaka ya Yefte. Katula yandi, Yefte vandaka ve ti mwana ya nkaka, yo vanda ya bakala to ya nkento.

Ntangu yandi monaka mwana na yandi ya nkento, yandi pasulaka bilele na yandi mpi tubaka nde: O mwana na mono! Nge me pasula ntima na mono, sambu nge me kuma muntu yina mono me kula. Mono salaka lusilu na Yehowa, mpi mono lenda soba ve.

Kansi mwana na yandi ya nkento tubilaka yandi nde: Tata na mono, kana nge salaka lusilu na Yehowa, sala mono mutindu nge silaka, sambu Yehowa me vutula mbi na bambeni na nge, bantu ya Amoni.

Ebuna yandi tubilaka tata na yandi nde: Bika nde diambu yai kusalama sambu na mono: Bika nde mono vanda mono mosi bangonda zole, mono kwenda na bangumba mpi mono dila kimwense na mono ti banduku na mono ya bankento.

Ebuna Yefte tubaka nde: Kwenda! Yo yina yandi bikaka mwana na yandi ya nkento yandi kwenda bangonda zole mpi yandi kwendaka na bangumba ti banduku na yandi sambu na kudila kimwense na yandi.

Na nsuka ya bangonda zole, mwana yina ya nkento vutukaka na tata na yandi, ebuna na nima tata na yandi lungisaka lusilu yina yandi salaka sambu na yandi. Mwana yina ya nkento bikalaka ve kuvukisa nitu ti bakala. Mpi diambu yai kumaka kikalulu na Izraele:

Konso mvula, bana-bankento ya Izraele vandaka kukwenda bilumbu iya na mvula sambu na kupesa mwana ya Yefte, muntu ya Gileadi, lukumu.

Ebuna bo lombaka bantu ya Efrayimi na kuvukana, mpi bo sabukaka na Safoni mpi tubilaka Yefte nde: Sambu na nki nge bingaka beto ve na kukwenda ti nge ntangu nge sabukaka sambu na kunwanisa bantu ya Amoni? Beto ta yoka nzo na nge tiya ti nge na kati.

Kansi Yefte tubilaka bo nde: Mono ti bantu na mono, beto vandaka na kimbeni ya ngolo ti bantu ya Amoni. Mono bingaka beno sambu beno sadisa mono, kansi beno gulusaka mono ve na maboko na bo.

Ntangu mono monaka nde nge ta gulusa mono ve, mono bakaka lukanu ya kutula luzingu na mono na kigonsa mpi kwendaka kunwanisa bantu ya Amoni, mpi Yehowa pesaka bo na maboko na mono. Ebuna sambu na nki beno me kwisa bubu yai sambu na kunwanisa mono?

Na nima, Yefte vukisaka babakala yonso ya Gileadi, mpi bo nwanisaka Efrayimi babakala yina ya Gileadi bedisaka Efrayimi, yina tubaka nde: Beno bantu ya Gileadi ya kele na Efrayimi mpi na Manase, beno kele kaka bantu yina me tinaka Efrayimi.

Gileadi botulaka bisika ya Yordani ya bo lenda sabuka na makulu na ntwala ya Efrayimi mpi ntangu bantu ya Efrayimi vandaka kusosa kutina, bo vandaka kutuba nde, Beno bika mono mono sabuka ebuna babakala ya Gileadi vandaka kuyula konso muntu nde, Keti nge kele muntu ya Efrayimi? Kana yandi vutula nde, Ve!

bo vandaka kusonga yandi nde, Tuba Shiboleti. Kansi yandi vandaka kutuba nde, Siboleti, sambu yandi vandaka kukuka ve kutuba ngogo yina mbote-mbote. Ebuna bo vandaka kusimba yandi mpi kufwa yandi na bisika yina ya Yordani ya bo lenda sabuka na makulu. Na ntangu yina, bantu ya Efrayimi fwaka.

Yefte sambisaka Izraele bamvula sambanu, na nima Yefte muntu ya Gileadi fwaka mpi bo zikaka yandi na mbanza na yandi na Gileadi.

Na nima na yandi, Ibsani muntu ya Betelemi sambisaka Izraele.

Yandi vandaka ti bana ya babakala mpi bana ya bankento. Yandi tindaka bana na yandi ya bankento na kukwenda kukwela babakala na nganda ya dikanda na yandi, mpi yandi kwisaka kunata bankento sambu bana na yandi ya babakala kukwela bo. Yandi sambisaka Izraele bamvula nsambwadi.

Ebuna Ibsani fwaka mpi bo zikaka yandi na Betelemi.

Na nima na yandi, Eloni muntu ya Zebuloni sambisaka Izraele yandi sambisaka Izraele bamvula kumi.

Ebuna Eloni muntu ya Zebuloni fwaka mpi bo zikaka yandi na Ayaloni na ntoto ya Zebuloni.

Na nima na yandi, Abdoni mwana ya Ilele muntu ya Piratoni sambisaka Izraele.

Yandi vandaka ti bana ya babakala mpi bantekolo yina vandaka kunata bampunda 70. Yandi sambisaka Izraele bamvula nana.

Ebuna Abdoni mwana ya Ilele muntu ya Piratoni fwaka mpi bo zikaka yandi na Piratoni na insi ya Efrayimi na ngumba ya bantu ya Amaleki.

Bantu ya Izraele salaka diaka mambu ya mbi na meso ya Yehowa, ebuna Yehowa pesaka bo na maboko ya bantu ya Filistia bamvula 40.

Na ntangu yina, kuvandaka ti muntu mosi ya Sora, ya dibuta ya bantu ya Dani, zina na yandi Manoa. Nkento na yandi vandaka mukobo mpi yandi vandaka ve na mwana.

Na nima, wanzio ya Yehowa monikaka na nkento yina mpi tubilaka yandi nde: Tala, nge kele mukobo mpi nge kele ve na mwana. Kansi nge ta baka divumu mpi ta buta mwana ya bakala.

Ntangu yai, keba, kunwa ve vinu to konso kima yina ke lawusaka, mpi kudia ve konso kima yina kele mvindu.

Tala! Nge ta baka divumu mpi ta buta mwana ya bakala, mpi lutebu fwete luta ve na ntu na yandi, sambu mwana yina ta vanda Nazire ya Nzambi katuka ntangu yina yandi ta butuka, mpi yandi ta baka ntwala sambu na kugulusa Izraele na maboko ya bantu ya Filistia.

Ebuna nkento yina kwendaka mpi songaka bakala na yandi nde: Muntu mosi ya Nzambi ya kieleka kwisaka na mono yandi vandaka kumonana bonso wanzio ya Nzambi ya kieleka, mpi yandi vandaka kupesa boma mingi. Mono yulaka yandi ve kisika yandi me katuka, yandi songaka mono mpi ve zina na yandi.

Kansi yandi tubilaka mono nde, ‘Tala! Nge ta baka divumu mpi ta buta mwana ya bakala. Ntangu yai, kunwa ve vinu to konso kima yina ke lawusaka, mpi kudia ve konso kima yina kele mvindu, sambu mwana yina ta vanda Nazire ya Nzambi katuka ntangu yina yandi ta butuka tii na kilumbu ya lufwa na yandi.’

Manoa bondilaka Yehowa mpi tubaka nde: Lolula mono, Yehowa. Pardo, bika nde muntu ya Nzambi ya kieleka yina nge me katuka kutinda kukwisa diaka sambu na kulonga beto mambu ya beto fwete sala sambu na mwana yina ta butuka.

Yo yina Nzambi ya kieleka wilaka Manoa, ebuna wanzio ya Nzambi ya kieleka kwisaka diaka na nkento yina ntangu yandi vandaka ya kuvanda na bilanga bakala na yandi Manoa vandaka ve ti yandi.

Kukonda kusukinina, nkento yina bakaka ntinu mpi songaka bakala na yandi nde: Tala! Muntu yina kwisaka na mono kilumbu yina, yandi me kwisa kumonika na mono.

Ebuna Manoa telamaka mpi kwendaka ti nkento na yandi. Yandi kwisaka na muntu yina mpi tubilaka yandi nde: Keti nge muntu solulaka ti nkento na mono? Yandi tubaka nde: Ee, yo kele mono.

Ebuna Manoa tubaka nde: Bika nde mambu ya nge tubaka kulungana! Luzingu ya mwana yina ta vanda nki mutindu, mpi nki kisalu yandi ta sala?

Yo yina wanzio ya Yehowa tubilaka Manoa nde: Nkento na nge fwete sala mambu yonso yina mono songaka yandi.

Yandi fwete dia ve konso kima yina nti ya vinu ke buta, yandi fwete nwa ve vinu to konso kima yina ke lawusaka, mpi yandi fwete dia ve konso kima yina kele mvindu. Mambu yonso yina mono songaka yandi, bika nde yandi zitisa yo.

Ebuna Manoa tubilaka wanzio ya Yehowa nde: Pardo kukwenda ve, mpi bika nde beto lambila nge mwana-nkombo.

Kansi wanzio ya Yehowa tubilaka Manoa nde: Kana mono bikala, mono ta dia ve madia na nge kansi kana nge ke zola kupesa dikabu ya kuyoka na Yehowa, nge lenda pesa yo. Manoa zabaka ve nde muntu yina vandaka wanzio ya Yehowa.

Ebuna Manoa tubilaka wanzio ya Yehowa nde: Zina na nge nani, sambu beto pesa nge lukumu ntangu diambu ya nge me tuba ta lungana?

Kansi, wanzio ya Yehowa tubilaka yandi nde: Sambu na nki nge ke yula zina na mono, sambu yo kele zina mosi ya kuyituka?

Na nima Manoa bakaka mwana-nkombo ti dikabu ya mbuma mpi pesaka yo na Yehowa, na zulu ya ditadi. Ebuna yandi vandaka kusala diambu mosi ya kuyituka, na ntangu Manoa ti nkento na yandi vandaka kutala.

Ntangu midinga katukaka na mesa-kimenga mpi tombukaka na zulu, wanzio ya Yehowa tombukaka na kati ya midinga yina katukaka na mesa-kimenga ntangu Manoa ti nkento na yandi vandaka kutala. Na mbala mosi, bo bwaka baluse na ntoto.

Wanzio ya Yehowa monikaka diaka ve na Manoa mpi na nkento na yandi. Ebuna Manoa bakisaka nde muntu yina vandaka wanzio ya Yehowa.

Yo yina Manoa tubilaka nkento na yandi nde: Ya kieleka beto ta fwa, sambu beto me mona Nzambi.

Kansi nkento na yandi tubilaka yandi nde: Kana Yehowa zolaka kufwa beto, yandi zolaka kundima ve dikabu ya kuyoka mpi dikabu ya mbuma yina me katuka na maboko na beto, yandi zolaka ve kusonga beto mambu yai yonso, mpi yandi zolaka kutubila beto ve mambu yai yonso.

Na nima, nkento yina butaka mwana ya bakala mpi pesaka yandi zina Samsoni ntangu mwana yina vandaka kuyela, Yehowa landaka kusakumuna yandi.

Na nima, mpeve ya Yehowa yantikaka kukulumuka na zulu na yandi na Mahane-dani, na kati-kati ya Sora ti Eshetaole.

Ebuna Samsoni kulumukaka na Timna, mpi na Timna yandi monaka nkento mosi ya Filistia.

Yo yina, yandi tombukaka mpi songaka tata na yandi ti mama na yandi nde: Na Timna nkento mosi ya Filistia me budisa mono ntima, ebuna mono ke zola nde beno kwedila mono yandi.

Kansi tata na yandi ti mama na yandi tubilaka yandi nde: Keti nge lenda sosa ve nkento na kati ya bampangi na nge mpi na kati ya bantu na beto yonso? Keti nge fwete kwenda mpi kubaka nkento na kati ya bantu ya Filistia ya kukonda kuyotisa? Kansi Samsoni tubilaka tata na yandi nde: Bakila mono yandi, sambu yandi kele nkento yina me fwana sambu na mono.

Tata na yandi ti mama na yandi zabaka ve nde Yehowa muntu pusaka yandi na kubaka lukanu yina, sambu yandi vandaka kusosa dibaku ya kunwanisa bantu ya Filistia, sambu na ntangu yina bantu ya Filistia vandaka kuyala Izraele.

Yo yina, Samsoni kulumukaka ti tata na yandi mpi mama na yandi na Timna. Ntangu yandi kumaka na bilanga ya vinu ya Timna, ntambu mosi kwisaka mpi nganinaka yandi.

Ebuna mpeve ya Yehowa pesaka yandi ngolo, mpi yandi pasulaka yo bitini zole, kaka mutindu muntu ke pasulaka mwana-nkombo bitini zole, na maboko. Kansi yandi songaka ve tata na yandi to mama na yandi mambu yina yandi salaka.

Ebuna yandi kulumukaka mpi solulaka ti nkento yina, mpi yandi vandaka kaka nkento yina me fwana na meso ya Samsoni.

Na nima, ntangu yandi vandaka kuvutuka sambu na kubaka nkento yina mpi kunata yandi na nzo na yandi, Samsoni balukaka sambu na kutala ntambu yina ya kufwa, mpi kimvuka mosi ya baniosi ti bwiki vandaka na kati ya ntambu yina ya kufwa.

Ebuna yandi bakaka bwiki yina na maboko na yandi mpi vandaka kudia yo ntangu yandi vandaka kutambula. Ntangu yandi kwendaka kukuta tata na yandi ti mama na yandi, yandi pesaka bo ndambu ya bwiki sambu bo dia. Kansi yandi songaka bo ve nde yandi bakaka bwiki yina na kati ya ntambu mosi ya kufwa.

Tata na yandi kulumukaka tii na kisika nkento yina vandaka, mpi kuna Samsoni sadisaka nkinsi, sambu yo vandaka mambu yina bana-babakala vandaka kusala.

Ntangu bo monaka yandi, bo kwisaka kunata bana-babakala sambu na kufidisa yandi.

Ebuna Samsoni tubilaka bo nde: Bika mono tela beno kingana mosi. Kana na nsungi ya bilumbu nsambwadi ya nkinsi beno zwa mvutu mpi beno pesa mono yo, mono ta pesa beno bilele ya lino mpi bilele ya kitoko.

Kansi kana beno kuka ve kupesa mono mvutu, beno fwete pesa mono bilele ya lino mpi bilele ya kitoko. Bo tubaka nde: Tela beto kingana na nge beto ke zola kuwa yo.

Yo yina yandi tubilaka bo nde:

Kima ya kudia me basika na muntu ya ke diaka,Mpi kima ya sukadi me basika na muntu ya ngolo.

Bo kukaka ve kuzwa mvutu na kingana yina bilumbu tatu.

Na kilumbu ya iya, bo tubilaka nkento ya Samsoni nde: Kusa bakala na nge, mpidina yandi ta pesa beto mvutu na kingana yina. Kana ve, beto ta yoka nge ti nzo ya tata na nge tiya. Keti beno bingaka beto awa sambu na kubaka bima na beto?

Yo yina nkento ya Samsoni didilaka yandi mpi tubaka nde: Yo fwete vanda nde nge ke mengaka mono nge ke zolaka mono ve. Nge telaka bantu na mono kingana, kansi nge me songa mono ve mvutu. Ebuna Samsoni tubilaka yandi nde: Mono me songa yo ve ata na tata na mono mosi mpi na mama na mono mosi! Keti mono fwete songa nge yo?

Kansi yandi landaka kudidila yandi na bilumbu yina bikalaka na bilumbu nsambwadi ya nkinsi yina. Nsuka-nsuka, Samsoni songaka yandi yo na kilumbu ya nsambwadi, sambu nkento yina yangisaka yandi mingi. Ebuna nkento yina songisaka bantu na yandi mvutu ya kingana yina.

Yo yina, na kilumbu ya nsambwadi na ntwala nde ntangu kudinda, bantu ya mbanza tubilaka yandi nde:

Inki me luta bwiki na sukadi,Mpi inki me luta ntambu na ngolo?

Yandi vutudilaka bo nde:

Kana beno bundulaka ve ti mwana-ngombe na mono ya nkento,Beno zolaka ve kuzwa mvutu na kingana na mono.

Ebuna mpeve ya Yehowa pesaka yandi ngolo, yo yina yandi kulumukaka na Ashkeloni, yandi fwaka bantu mpi bakaka bilele na bo mpi pesaka bilele ya kitoko na bantu yina pesaka mvutu na kingana na yandi. Yandi vandaka na makasi mingi ntangu yandi vutukaka na nzo ya tata na yandi.

Ebuna bo pesaka nkento ya Samsoni na mwana-bakala mosi na kati ya bana-babakala yina fidisaka Samsoni.

Na nima ya mwa ntangu, na bilumbu ya nsungi ya kukatula ble, Samsoni kwendaka kutala nkento na yandi, mpi yandi nataka mwana-nkombo. Yandi tubaka nde: Mono ke zola kukota kisika nkento na mono kele, na suku ya kulala. Kansi tata ya nkento yina pesaka yandi ve nzila ya kukota.